ছিমৰন কৌৰ মুণ্ডী

ছিমৰন কৌৰ মুণ্ডী (ইংৰাজী: Simran Kaur Mundi) এগৰাকী ভাৰতীয় অভিনেত্ৰী, মডেল আৰু সৌন্দৰ্য প্ৰতিযোগিতাৰ খিতাপ ধাৰী। তেওঁ হিন্দী চলচ্চিত্ৰত কাম কৰে। তেওঁ ফেমিনা মিছ ইণ্ডিয়া ইউনিভাৰ্ছ ২০০৮ খিতাপ জয় কৰিছিল আৰু মিছ ইউনিভাৰ্ছ ২০০৮-ত ভাৰতক প্ৰতিনিধিত্ব কৰিছিল। তেওঁ ২০১১ চনত হিন্দী চলচ্চিত্ৰ জো হাম চাহেৰ জৰিয়তে অভিনয়ত আত্মপ্ৰকাশ কৰিছিল।

জীৱনী

মুম্বাইত জন্মগ্ৰহণ কৰা ছিমৰন পঞ্জাৱৰ হোচিয়াৰপুৰ জিলাৰ মুণ্ডিয়ান জট্টানৰ এটা জাট পৰিয়ালৰ সন্তান। তেওঁ মধ্যপ্ৰদেশৰ গুণাৰ দিল্লী পাব্লিক স্কুলত দুবছৰ অধ্যয়ন কৰিছিল আৰু পিছলৈ মধ্যপ্ৰদেশৰ গোৱালিয়ৰৰ আৱাসিক বিদ্যালয় স্কিন্দিয়া কন্যা বিদ্যালয়ৰপৰা স্কুলীয়া শিক্ষা সম্পূৰ্ণ কৰিছিল। ২০০৭ চনত ইন্দোৰৰ হোলকাৰ বিজ্ঞান মহাবিদ্যালয়ৰপৰা তেওঁ জৈৱ-প্ৰযুক্তিবিদ্যাৰ ডিগ্ৰী লাভ কৰে। স্নাতক ডিগ্ৰী লাভ কৰাৰ পাছত তেওঁ মুম্বাইলৈ যায় আৰু আন্ধেৰীৰ ফেম চিনেমাছত এগৰাকী গেষ্ট ৰিলেচন একজিকিউটিভ হিচাপে কাম কৰে, য’ত তেওঁ বিশেষভাৱে চলচ্চিত্ৰ আৰু সংবাদ মাধ্যমৰ বৃত্তিধাৰীসকলৰ বুকিং পৰিচালনা কৰিছিল।

ফেম চিনেমাছত কাম কৰি থকাৰ সময়তে বিনোদন জগতৰ অন্যতম শীৰ্ষ মেকআপ শিল্পী ভাৰত আৰু ডৰিছে তেওঁক লক্ষ্য কৰিছিল আৰু তেওঁক ফেমিনা মিছ ইণ্ডিয়া ২০০৮ প্ৰতিযোগিতাত অংশ ল’বলৈ উৎসাহিত কৰিছিল। কোনো ধৰণৰ আনুষ্ঠানিক মডেলিঙৰ অভিজ্ঞতা নাথাকিলেও তেওঁ দেশৰ শ্ৰেষ্ঠসকলৰ সৈতে প্ৰতিযোগিতাত অৱতীৰ্ণ হৈ খিতাপ দখল কৰিবলৈ সক্ষম হয় আৰু ২০০৮ চনত তেওঁক ফেমিনা মিছ ইণ্ডিয়া ইউনিভাৰ্ছৰ মুকুট পিন্ধোৱা হয়। ইয়াৰ পিছত ২০০৮ চনৰ ১৩ জুলাইত ভিয়েটনামৰ না ট্ৰাঙৰ ডায়মণ্ড বে ৰিজৰ্টত অনুষ্ঠিত মিছ ইউনিভাৰ্ছ ২০০৮ প্ৰতিযোগিতাত তেওঁ ভাৰতক প্ৰতিনিধিত্ব কৰে। সেই প্ৰতিযোগিতাত তেওঁ বিচ বিউটি প্ৰতিযোগিতাত প্ৰথম ৰানাৰ্ছ-আপ, ইভিনিং গাউন প্ৰতিযোগিতাত দ্বিতীয় ৰানাৰ্ছ-আপ আৰু নেশ্চনেল কষ্টুম ৰাউণ্ডত চতুৰ্থ স্থান লাভ কৰে।

মডেলিং আৰু সৌন্দৰ্য প্ৰতিযোগিতা

ফেমিনা মিছ ইণ্ডিয়া ২০০৮

তেওঁক পূৰ্বৰ খিতাপ ধাৰী পূজা গুপ্তাই ফেমিনা মিছ ইণ্ডিয়া ইউনিভাৰ্ছ ২০০৮ৰ মুকুট পিন্ধাইছিল।

মিছ ইউনিভাৰ্ছ ২০০৮

তেওঁ ভিয়েটনামত অনুষ্ঠিত মিছ ইউনিভাৰ্ছ ২০০৮ ত ভাৰতক প্ৰতিনিধিত্ব কৰিছিল আৰু বিভিন্ন প্ৰাৰম্ভিক অনুষ্ঠানত স্থান লাভ কৰিছিল। তেওঁ শ্ৰেষ্ঠ ছুইমছুট ৰাউণ্ডৰ শীৰ্ষ পাঁচগৰাকী চূড়ান্ত প্ৰতিযোগীৰ ভিতৰত অন্যতম আছিল, চাৰ্মিং আও-দাই ৰাউণ্ডৰ শীৰ্ষ ৫ ৰ ভিতৰত স্থান লাভ কৰিছিল আৰু ৰাষ্ট্ৰীয় পোছাক বঁটাত গোট বিজয়ী হৈছিল।

মিছ ইউনিভাৰ্ছ ২০০৮ ৰ পিছত

২০০৮ চনত ফেমিনা মিছ ইণ্ডিয়া ইউনিভাৰ্ছ খিতাপ জয় কৰাৰ পাছত তেওঁ পেছাদাৰীভাৱে মডেলিঙ আৰম্ভ কৰে। তেওঁ ২০০৮–২০১১ চনৰ লেকমে ইণ্ডিয়া ফেশ্বন উইক, ২০১০ আৰু ২০১১ চনৰ উইলছ ইণ্ডিয়া ফেশ্বন উইক, ২০০৮–২০১০ চনৰ ইণ্ডিয়া কউচাৰ উইক, ডুবাই ফেশ্বন উইক, এন আই এফ ডি (NIFD), এন আই এফ টি (NIFT) আৰু আন বহুতো অনুষ্ঠানত মডেলিঙ কৰিছিল। ২০১০ চনত কান চলচ্চিত্ৰ মহোৎসৱত আউটৰেজ ছবিখনৰ ৰেড কাৰ্পেটত খোজ দিয়াৰ লগতে কান ফেশ্বন পেৰানিয়া ২০১০ ত ৰেম্প ৱাক কৰিছিল।

তেওঁ ফেমিনা মিছ ইণ্ডিয়া দিল্লী ২০১৩, ফেমina মিছ ইণ্ডিয়া চণ্ডীগড় ২০১৩ আৰু এলিট মডেল লুক ইণ্ডিয়া ২০১৪ ৰ অন্যতম বিচাৰক আছিল।

তেওঁ কেইটামান বিজ্ঞাপনতো কাম কৰিছিল য’ত তেওঁ ২০০৮ চনত পেৰাচুট 'হট অইল'ৰ প্ৰচাৰ কৰিছিল। ইয়াৰ উপৰি তেওঁ বিভিন্ন প্ৰিণ্ট আৰু বাণিজ্যিক অভিযানত অংশ লৈছিল। তেওঁ ২০১০ চনৰ ২ ডিচেম্বৰত মুক্তি পোৱা জাদূ এলবামৰ বিখ্যাত পঞ্জাবী সংগীত পৰিচালক আৰু গায়ক সুখবিন্দৰ ছাইণ্ডাৰ "লা লা লা লা" শীৰ্ষক এটা মিউজিক ভিডিঅ'ত অভিনয় কৰিছিল।

দূৰদৰ্শন কেৰিয়াৰ

২০১১ চনৰ জানুৱাৰী মাহত তেওঁ শ্বাহৰুখ খানে আঁত ধৰা ভাৰতীয় দূৰদৰ্শনৰ ৰিয়েলিটী গেম শ্ব’ জোৰ কা ঝটকা: টোটেল ৱাইপআউটত অংশগ্ৰহণ কৰিছিল। তেওঁ সপ্তমটো খণ্ডত জয়লাভ কৰিছিল আৰু চূড়ান্ত খণ্ডৰ ১৫ গৰাকী প্ৰতিযোগীৰ মাজত স্থান লাভ কৰিছিল। ২০১৩ চনৰ জানুৱাৰী মাহত মুণ্ডীয়ে প্ৰথমবাৰৰ বাবে অনুষ্ঠিত হোৱা হকী ইণ্ডিয়া লীগৰ আঁতধৰোঁতা হিচাপে আত্মপ্ৰকাশ কৰে, য’ত তেওঁ এমাহতকৈও অধিক সময় ধৰি দেশজুৰি খেলা মেচসমূহৰ আঁত ধৰিছিল।

২০১৯ চনত তেওঁ ৰণ বিজয় সিং আৰু মানস সিঙৰ সৈতে 'ছেটাৰডে মৰ্নিং লাইভ শ্বৰ সহ-আঁতধৰোঁতা আছিল, য’ত তেওঁলোকে ছনী পিকচাৰ্ছ নেটৱৰ্কছ ইণ্ডিয়াত সম্প্ৰচাৰিত এন বি এ-ত খেলা বাস্কেটবল মেচসমূহৰ বিষয়ে আলোচনা কৰিছিল। তেওঁ স্কট ফ্ৰেছৰ সৈতে ২০১৯ চনৰ প্ৰথমটো এন বি এ ইণ্ডিয়া গেমছৰ আঁত ধৰিছিল, য’ত ৪ আৰু ৫ অক্টোবৰত ডোম, এন এছ চি আই, এছ ভি পি ষ্টেডিয়ামত চেক্ৰামেণ্টো কিংছ আৰু ইণ্ডিয়ানা পেচাৰ্ছৰ খেল প্ৰদৰ্শিত হৈছিল।

চলচ্চিত্ৰ জীৱন

২০১১ চনৰ ১৬ ডিচেম্বৰত নৱাগত ছানী গীলৰ বিপৰীতে জো হাম চাহে ছবিখনেৰে মুণ্ডীয়ে বলীউডত অভিনয় জীৱনৰ পাতনি মেলে। ছবিখনে বক্স অফিচত বিশেষ সফলতা লাভ কৰা নাছিল যদিও তেওঁৰ অভিনয়ক দৰ্শকে আদৰি লৈছিল। ২০১৩ চনৰ জুলাই মাহত পঞ্জাবী ছুপাৰষ্টাৰ গিপ্পী গ্ৰেৱাল আৰু পঞ্জাবী সংগীত জগতৰ কিংবদন্তি জিজী বেইনছৰ বিপৰীতে বেষ্ট অৱ লাক ছবিখনেৰে তেওঁ পঞ্জাবী চলচ্চিত্ৰ জগতত আত্মপ্ৰকাশ কৰে। মুক্তিৰ সময়ত ছবিখনে পঞ্জাবী ছবিৰ বাবে তৃতীয় সৰ্বাধিক মুকলি দিনৰ উপাৰ্জন (৭১ লাখ টকা) আৰু সপ্তাহান্তৰ উপাৰ্জন (২.২৪ কোটি টকা) সংগ্ৰহ কৰিছিল আৰু পিছলৈ সৰ্বাধিক উপাৰ্জনকাৰী পঞ্জাবী ছবিসমূহৰ ভিতৰত স্থান লাভ কৰিছিল। ২০১৩ চনৰ ছেপ্টেম্বৰ মাহত মুণ্ডীয়ে তেলুগু তাৰকা মনোজ মাঞ্চুৰ বিপৰীতে পোতুগাডু ছবিৰে টলিউডত খোজ পেলায়, যিখন মুক্তিৰ লগে লগে ব্লকবাষ্টাৰ হিচাপে পৰিগণিত হৈছিল।

একতা কাপুৰৰ বালাজী মোচন পিকচাৰ্ছ আৰু বিজয় নাম্বিয়াৰৰদ্বাৰা নিৰ্মিত তেওঁৰ পৰৱৰ্তী বলীউড ছবি কুকু মাথুৰ কী ঝণ্ড হো গয়ী আৰু পঞ্জাবী ছবি মুণ্ডেয়ান তন বচকে ৰহিন ২০১৪ চনৰ ৩০ মে’ত একেদিনাই মুক্তি পাইছিল। ফলস্বৰূপে তেওঁ একেলগে দুয়োখন ছবিৰ প্ৰচাৰ চলাবলগীয়া হৈছিল। ইয়াৰ পিছত তেওঁক আব্বাছ-মুস্তানৰ পৰিচালনাত মুক্তি পোৱা কিছ কিস্কো প্যাৰ কৰুঁ ছবিত কৌতুক অভিনেতা কপিল শৰ্মাৰ বিপৰীতে দেখা গৈছিল। এইখন কপিল শৰ্মাৰ প্ৰথমখন কথাছবি আছিল।

ব্যক্তিগত জীৱন

২০২০ চনৰ ৩১ জানুৱাৰীত পাটিয়ালাত পঞ্জাবী জাট গায়ক তথা অভিনেতা গুৰদাস মানৰ পুত্ৰ গুৰিক মানৰ সৈতে মুণ্ডী বিবাহপাশত আবদ্ধ হয়। ২০২৪ চনৰ ২৪ ফেব্ৰুৱাৰীত দম্পতীটো এটি পুত্ৰ সন্তানৰ পিতৃ-মাতৃ হয়।

তথ্যসূত্ৰ

বাহ্যিক সংযোগ

Simran Mundi Profile at Femina Miss India

শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:ভাৰতীয় অভিনেত্ৰী
শ্ৰেণী:মডেল
শ্ৰেণী:সৌন্দৰ্য প্ৰতিযোগী